זכריא אל-אע'א

זכריא אל-אע'א (בערבית: زكريا الآغا; 13 בינואר 1942 – 12 במאי 2025) היה פוליטיקאי פלסטיני, חבר בוועד הפועל של הארגון לשחרור פלסטין, חבר בוועד המרכזי של פת"ח בשנים 1994 עד 2017, ושר השיכון הראשון של ממשלת הרשות הפלסטינית.

 ביוגרפיה 
נולד בח'אן יונס בשנת 1942. בשנת 1965 השלים לימודי תואר ראשון ברפואה וכירורגיה באוניברסיטת קהיר. בשנת 1971 סיים התמחות ברפואה פנימית. בין השנים 1974 ל-1987 היה ראש המחלקה הפנימית בבית החולים נאצר בח'אן יונס, עד שפוטר מסיבות ביטחוניות על ידי הרשויות. בין השנים 1989 ל-1993 היה ראש המחלקה הפנימית בבית החולים הערבי אל-אהלי בעזה.

אל-אע'א היה חבר מייסד של ההסתדרות הרפואית הערבית ברצועת עזה ב-1977, גזבר ההסתדרות הרפואית הערבית בין השנים 1978–1984, נשיא ההסתדרות הרפואית הערבית בשנים 1985–1992 וגזבר המועצה להשכלה גבוהה בירושלים בין השנים 1985–1992. כמו כן, היה חבר באגודת בנק הדם בעזה מאז הקמתה וחבר באגודת הסהר האדום הפלסטיני.

אל-אע'א סומן על ידי מדינת ישראל בשל פעילותו תומכת הטרור, הוא הורחק מעבודתו ב-1987, והיה במעצר מנהלי למשך כחצי שנה ב-1988, בשל מעורבותו הכלכלית בתמיכה באינתיפאדה הראשונה. לאורך העשור שבין 1981 ל-1990 נאסר עליו לצאת מרצועת עזה, ובינואר 1995 הוא נעצר למשך מספר שבועות לחקירה.

ב-16 בינואר 2004 הקים יושב ראש הרשות הפלסטינית יאסר ערפאת את חבר הנאמנים של אוניברסיטת אל-אזהר בעזה, ומינה את אל-אע'א לעמוד בראשותו.

ב-12 במאי 2025 נפטר אל-אע'א בקהיר, מצרים.

 פעילות פוליטית 
אל-אע'א היה חבר בתנועת השחרור הלאומי הפלסטינית מאז 1967, חבר בוועד המרכזי של פת"ח מאז 1992 ונציג התנועה ברצועת עזה בשנים 1993–2005. כמו כן, היה חבר הוועד הפועל של הארגון לשחרור פלסטין בין השנים 1996–2017. הוא כיהן כראש המחלקה ליחסים לאומיים ובינלאומיים של הארגון לשחרור פלסטין, וכראש המחלקה לענייני פליטים של הארגון עד אפריל 2018. בנוסף, כיהן כראש ועד הפעולה הלאומי בעזה, ובתפקיד הנציב הכללי לגיוס וארגון לנפות הדרום ברצועת עזה עד 2016.

אל-אע'א היה גם חבר במשלחת המשולשת הפלסטינית שניהלה משא ומתן מקדים לוועידת מדריד (1991) עם שר החוץ האמריקני לשעבר ג'יימס בייקר, לצד פייסל חוסייני וד"ר חנאן עשראווי. בהמשך היה גם חבר במשלחת המשא ומתן הפלסטינית בוועידת מדריד ובוושינגטון בין השנים 1991–1993.

עם הקמת הרשות הפלסטינית, כיהן כשר השיכון בממשלה הראשונה בראשות יאסר ערפאת בשנים 1994–1995. בהמשך, מונה על ידי מחמוד עבאס לפתור סכסוכים פנימיים בין פלגי הפת"ח בעזה, עבאס גם העמיד אותו בראשות ההנהגה העליונה של המפלגה ברצועת עזה.

ב-2007, במסגרת עימות דתי בין הפת"ח לחמאס על תפילות סמוך למסגדים, נעצר אל-אע'א בידי אנשי חמאס. ב-2008, בשיאם של מאבקי הפת"ח והחמאס ברצועת עזה, הוחזק אל-אע'א בידי אנשי חמאס יחד עם בכירים אחרים מארגון פת"ח.

ב-2011 הוביל את משלחת הפת"ח לשיחות בקהיר עם ארגון הטרור חמאס, כדי ליישם את ההסכם שנחתם בין הצדדים שנה קודם לכן. עוד קודם לכן, כבר ב-2002, השתתף בשיחות מקדימות בין הארגונים בקהיר.

ב-2014, התייחס אל-אע'א לפעולות שנקטה ישראל כדי לאתר את שלושת הנערים החטופים, וטען כי הן מהוות "הכרזת מלחמה". הוא דרש לכנס את המדינות החתומות על אמנות ז'נבה, על מנת לחייב את ישראל לציית להסכם על "אדמות פלסטין הכבושות", ולנקוט בכל האמצעים המעשיים על מנת "לספק הגנה לאזרחים הפלסטינים מפני פשעי ישראל".

ב-2017 יצא נגד דרישתו של ראש ממשלת ישראל בנימין נתניהו לפרק את אונר"א בעזה. שנה לאחר מכן התלונן על הקיצוץ האמריקאי בתקציבה של אונר"א והודיע כי אש"ף נחוש לשמר את פעילותה.

 קישורים חיצוניים 

 הערות שוליים 

קטגוריה:שרי השיכון של הרשות הפלסטינית
קטגוריה:רופאים פלסטינים
קטגוריה:בוגרי אוניברסיטת קהיר
קטגוריה:ח'אן יונס: אישים
קטגוריה:טרור בישראל
קטגוריה:פלסטינים שנולדו ב-1942
קטגוריה:פלסטינים שנפטרו ב-2025